รื้อโควตาขายสลาก
&#8220;เบญจาสุรสิทธิ์&#8221; มาแล้ว เริ่มงานแรกจัดสรรโควตาสลากชุดใหญ่ พร้อมลุยสลากออนไลน์ 19 ก.ย.นี้
16 ก.ย. 2554

“เบญจาสุรสิทธิ์” มาแล้ว เริ่มงานแรกจัดสรรโควตาสลากชุดใหญ่ พร้อมลุยสลากออนไลน์ 19 ก.ย.นี้
พล.ต.ต.สุรสิทธิ์ สังขพงศ์ อดีตผู้อำนวยการสำนักงานสลากกินแบ่งรัฐบาล ในฐานะกรรมการสำนักงานสลาก เปิดเผยว่า ในวันที่ 19 ก.ย.นี้ จะมีการประชุมคณะกรรมการสำนักงานสลากกินแบ่งรัฐบาลชุดที่มีนางเบญจา หลุยเจริญ รองปลัดกระทรวงการคลัง ว่าที่อธิบดีกรมสรรพสามิต เป็นประธานเป็นครั้งแรก โดยมีวาระสำคัญคือ รับทราบผลการดำเนินงานของคณะกรรมการชุดก่อน โดยเฉพาะเรื่องการเดินหน้าออกสลากออนไลน์ ซึ่งต้องรอดูนโยบายว่าคณะกรรมการชุดใหม่จะผลักดันโครงการจำหน่ายสลากออนไลน์ให้ทันก่อนสิ้นปี 2554 นี้หรือไม่
แหล่งข่าวจากกระทรวงการคลัง เปิดเผยว่า นอกจากจะต้องพิจารณาเรื่องแนวทางการจำหน่ายสลากออนไลน์แล้ว ที่ประชุมคณะกรรมการสลากยังมีวาระพิจารณาเรื่องการจัดสรรโควตาสลากกินแบ่งรัฐบาลจำนวน 4 หมื่นเล่ม หรือ 4 ล้านฉบับ ให้กับเอกชนผู้ที่ประสงค์จะขอรับการจัดสรรโควตาสลากไปจำหน่ายใหม่ เนื่องจากโควตาเดิมกำลังจะหมดอายุสัญญาลงในงวดสิ้นเดือน ก.ย.นี้
แหล่งข่าวเปิดเผยอีกว่า หลังจากพิจารณาโควตาชุด 4 ล้านฉบับแล้ว คณะกรรมการจะต้องพิจารณาจัดสรรโควตาสลากกินแบ่งรัฐบาลที่จำหน่ายอยู่จำนวน 50 ล้านฉบับ ซึ่งจะทยอยครบอายุสัญญาลงอย่างต่อเนื่อง เริ่มตั้งแต่งวดเดือน ก.ย. 2554 ไปจนถึงปีหน้า จึงทำให้คณะกรรมการสลากต้องพิจารณาเพื่อจัดสรรโควตาใหม่ ซึ่งตามกฎหมายของสำนักงานสลากกินแบ่งรัฐบาลได้กำหนดอายุโควตาให้กับผู้ค้าแต่ละรายมีระยะเวลา 2 ปี จึงจะมีการจัดสรรโควตาใหม่อีกครั้ง
สำหรับโควตาสลากกินแบ่งรัฐบาลปัจจุบันมี 50 ล้านฉบับ ซึ่งคณะกรรมการสลากชุดก่อนนี้ได้มีมติรื้อโควตาสลากไป โดยได้ปรับลดโควตาสลากจากที่จัดสรรให้กับรายย่อยลงมาจาก 70% ของจำนวนสลากทั้งหมดเหลือแค่ 50% และไปเพิ่มโควตาสลากที่จัดสรรให้กับนิติบุคคลขึ้นมาจาก 15% เป็น 25% เช่นเดียวกับกรณีของโควตาสลากของสมาคม มูลนิธิ องค์กรการกุศลต่างๆ ก็ถูกปรับลดโควตาลงมาจาก 25% เหลือ 15% ส่วนที่เหลือจัดสรรให้กับกระทรวงมหาดไทย
แหล่งข่าวเปิดเผยว่า สำนักงานสลาก จำหน่ายให้กับผู้ที่ได้รับการจัดสรรโควตาในราคาเล่มหรือ 100 ฉบับ เล่มละ 8,000 บาท โดยจะขายไปแบบมีส่วนลดให้ 8% หรือขายลดไปเล่มละ 640 บาท เท่ากับว่าราคาต้นทุนสลากที่ออกมาจากสำนักงานสลากจริงๆ จะมีราคาเล่มละ 7,360 บาท หรือคู่ละ 73.60 บาท หลังจากนั้นยี่ปั๊ว ซาปั๊วรายใหญ่จะกระจายออกเป็นทอดๆ ไปยังผู้ค้าในราคาตั้งแต่เล่มละ 8,100-8,500 บาท หรือ 9,000 บาท จึงทำให้สลากที่มาถึงมือผู้ซื้อมีการขายเกินราคาตั้งแต่คู่ละ 100-120 บาท เท่ากับว่าธุรกิจสลากจะมีรายได้หมุนเวียนจากการจำหน่ายสูงถึงงวดละ 1,320-2,320 ล้านบาท หรือเดือนละ 2,6404,640 ล้านบาท